ผู้ป่วย “บัตรทอง” พื้นที่น้ำท่วม รักษาได้ทุก “รพ.รัฐ” ฟรี
"รัฐบาล" ยืนยันผู้ป่วยบัตรทองในพื้นที่น้ำท่วม รักษาได้ทุกโรงพยาบาลรัฐโดยไม่เสียค่าใช้จ่าย ซึ่งทางหน่วยบริการจะเบิกค่าใช้จ่ายจาก สปสช. ตามขั้นตอนต่อไป
"รัฐบาล" ยืนยันผู้ป่วยบัตรทองในพื้นที่น้ำท่วม รักษาได้ทุกโรงพยาบาลรัฐโดยไม่เสียค่าใช้จ่าย ซึ่งทางหน่วยบริการจะเบิกค่าใช้จ่ายจาก สปสช. ตามขั้นตอนต่อไป
15 ต.ค. 2565

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากสถานการณ์น้ำท่วมในหลายพื้นที่ พล.อ.ประยุทธ์ จันทร์โอชา นายกรัฐมนตรี และรมว.กลาโหม กำชับส่วนราชการเร่งช่วยเหลือผู้ประสบอุทกภัยและให้ดูแลอย่างใกล้ชิด เพื่อบรรเทาความเดือดร้อนในเบื้องต้น
สำหรับการดูแลสุขภาพประชาชน สำนักงานหลักประกันสุขภาพแห่งชาติ (สปสช.) พร้อมดูแลผู้ป่วยสิทธิบัตรทองในพื้นที่ประสบภัยน้ำท่วม มีการจัดระบบให้สามารถรับการรักษาต่อเนื่อง ซึ่งผู้ป่วยสามารถใช้บริการที่หน่วยบริการหรือสถานพยาบาลที่ไม่ใช่หน่วยบริการตามสิทธิได้ โดยไม่เสียค่าใช้จ่าย ซึ่งทางหน่วยบริการจะเบิกค่าใช้จ่ายจาก สปสช. ตามขั้นตอนต่อไป
นอกจากนี้แนวทางการดูแลผู้ป่วยสิทธิบัตรทองในพื้นที่น้ำท่วม 1.เจ็บป่วยเข้ารักษาที่ไหนก็ได้ ไม่เสียค่าใช้จ่าย 2.ประสานกองทุนหลักประกันสุขภาพท้องถิ่นของ อบต. เทศบาล รับส่งผู้ป่วยโรคเรื้อรังที่ต้องรักษาต่อเนื่อง 3.จัดส่งน้ำยาล้างไตผ่านไปรษณีย์ไทยให้ผู้ป่วยถึงบ้านได้ตามปกติ 4.กรณีฟอกไตด้วยเครื่องไตเทียม จัดระบบเฝ้าระวัง เตรียมโรงพยาบาลสำรอง
ทั้งนี้ ผู้ป่วยฉายแสง ไตวายเรื้อรัง ต้องการการรักษาต่อเนื่องหรือต้องการความช่วยเหลือ ติดต่อสายด่วน สปสช. โทร.1330 ตลอด 24 ชั่วโมง หรือสอบถามเพิ่มเติมผ่าน ไลน์ สปสช. พิมพ์ไลน์ไอดี @nhso หรือคลิก https://lin.ee/zzn3pU6